उदयपुर. मध्यप्रदेश के मनासा कस्बे से तस्करी कर उदयपुर लाया जा रहा 72 किलो डोडा चूरा पुलिस ने स्कॉर्पियो पर फायर कर बरामद किया।
बीती रात नाकाबंदी में इसे एस्कॉर्ट करते नीमच के जिला परिषद सदस्य सहित दो जनों को गिरफ्तार किया, जबकि स्कॉर्पियो सवार तस्कर फरार हो गया। एसपी राजेंद्र गोयल ने बताया कि बीती रात पुलिस को मनासा से डोडा चूरा की स्कार्पियो में भरकर उदयपुर लाने की सूचना मिली थी। डबोक थानाधिकारी वीरेंद्र सिंह ने एएसपी चंद्रशील ठाकुर व वल्लभनगर डीएसपी घनश्याम शर्मा से मशविरा कर चौराहा पर नाकाबंदी की।
इस दौरान मुखबिर के बताए अनुसार रिट्ज कार को रोका गया। उसमें सवार नीमच के भाजपा नेता दिनेश सेन और राकेश कांटे मराठा को गिरफ्तार किया। इसमें दिनेश जिला परिषद सदस्य और कृषि उपज मंडी चेयरमेन है। इसके कुछ देर बाद वहां बिना नंबर की लाल पट्टी पर जिला परिषद सदस्य लिखी स्कार्पियो रोकना चाहा, लेकिन ड्राइवर भगा ले गया।
पंक्चर टायर पर भगाता रहा गाड़ी
पुलिस ने पीछा कर कुछ दूर जाने के बाद चलती स्कॉर्पियों पर फायर किया। बताया गया कि पुलिस ने एक ही फायर में स्कॉर्पियो का टायर पंक्चर कर दिया। ड्राइवर फिर भी स्कॉर्पियो भगाता हुआ महाराज की खेड़ी तक ले गया और आगे जंगल में खड़ी कर फरार हो गया। बताया गया कि स्कॉर्पियो नीमच के जावी निवासी अरविंद तिवारी चला रहा था।
पुलिस ने उस स्कॉर्पियो से तीन कट्टों में भरा 72 किलो डोडा चूरा बरामद किया। पुलिस ने डोडा चूरा, स्कॉर्पियो, रिट्स कार जब्त कर दोनों तस्करों को एनडीपीएस की धारा 8/15 और 8/29 में गिरफ्तार किया। इन्हें कोर्ट में पेश कर रिमांड पर लिया है। इसकी जांच खेरोदा थानाधिकारी दिलीप सिंह को सौंपी गई है।
hin_Deva hin_Deva hin_Deva hin_Deva hin_Deva hin_Deva